دوای ئەوەی لە وەرزی نوێی کەناڵەکە بڕیاردراوە بەرنامە ئەدەبی و ھونەرییەکان نەمێنن، ھەودا ئەحمەد، یەکێک لە پێشکەشکارەکانی کەناڵی فەرمیی بزووتنەوەی گۆڕان، بڕیاریداوە واز لەکارکردن لەو کەناڵە بھێنێت.
ھەودا ئەحمەد، پێشکەشکارێکی کەناڵی ئاسمانی KNNی زمانحاڵی بزوتنەوەی گۆڕان، بە( باسنیوز)ی راگەیاند"دوای ماوەی چوار ساڵ کارکردن لە کەناڵی KNN وەک بێژەر، و پێشکەشکار و ئامادەکاری چەند پڕۆگرامێک، ئێستا ماڵئاواییم لەو کەناڵە کردووە و ھیچ پەیوندییەکم پێوەی نەماوە".
بێژەرەکەی پێشووی کەناڵی KNN، ئەوەشی خستە روو، کە لەکاتی ڕاگرتنی پەخشی کەناڵی KNN پێیان گوتووە، پێویستیان بە بەرنامەی ئەدەب و ھونەر نەماوە، ھەرچەندە پێشنیازی بەرنامەیەکی دیکەیان بۆ کردووە، بەڵام وەک خۆی دەڵێت، بەھۆی نەگونجانی لەگەڵ کار و بەرنامەی وەرزی نوێی کەناڵەکە، ئەو پلانەی کە دانراوە بۆ کارکردن، وازیھێناوە، دەشڵێت: "لەبەر ئەوەی بەرنامە ئەدەبی و ھونەرییەکان لابراون و ئەو کارەشی پێشنیارم بۆ کرابوو ئامادەنەبووم بیکەم".
ھەودا ئەحمەد، جەختی لەوەش کردەوە: "بارودۆخی KNN بەرەو خراپی دەڕوات، بەتایبەتی ئەو بارودۆخە سیاسییەی کە پەیوەندی بە موڵکایەتی KNNەوە ھەیە". باسیشی لەوە کرد کە زۆرێک لە ھاوڕێکانی دەستیان لەو کەناڵە کێشاوەتەوە، بۆیە ئەویش بەپێویستی زانیوە دەست لەکار بکێشێتەوە.
پێشتر هەفتەنامەی (باس) لە ڕاپۆرتێکدا ئەوەی ئاشکرا کرد کە بەهۆی تاپۆکردنی کەناڵی KNN لەسەر کوڕەکانی نەوشیروان مستەفا، میدیای گۆڕان کێشەی موڵکایەتی بۆ دروست بووە و کەوتووەتە دەست کوڕەکانی ڕێکخەری گشتیی پێشووی گۆڕان.